
Parlamentul  României

Camera  Deputaţilor
Comisia pentru Sănătate şi Familie
              Nr. 28/ 526 / 24 octombrie 2007
BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra cererii de reexaminare a Legii privind organizarea şi funcţionarea cabinetelor de medicină sportivă (PLx 886/2006/2007). Legea a fost adoptată de Senat în şedinţa din 24 septembrie  2007 şi trimisă Comisiei pentru sănătate şi familie, spre reexaminare, în fond, în procedură obişnuită, în conformitate cu prevederile art. 134 alin.(1) din Regulamentul Camerei Deputaţilor, republicat, cu adresa nr.PLx  866/2006/2007  din 2 octombrie 2007, Camera Deputaţilor fiind  Cameră decizională.


În raport de obiectul şi conţinutul său, legea face parte din categoria legilor ordinare, în conformitate cu prevederile Constituţiei României, republicată.

PREŞEDINTE,

ACAD.PROF.DR.MIRCEA IFRIM

Parlamentul  României

Camera  Deputaţilor
Comisia pentru Sănătate şi Familie
                 Nr. 28/526/24 octombrie 2007 

R A P O R T DE REEXAMINARE
asupra Legii privind organizarea şi funcţionarea cabinetelor de medicină sportivă (PLx 866/2006/2007)
1. Cu adresa nr.PLx  866/2006/2007  din 2 octombrie 2007, Comisia pentru sănătate şi familie a fost sesizată cu reexaminarea, la solicitarea Preşedintelui României, a Legii privind organizarea şi funcţionarea cabinetelor de medicină sportivă, adoptată de Senat în şedinţa din 24 septembrie  2007,  în calitate de primă Cameră sesizată.
În cererea de reexaminare a legii menţionate Preşedintele României a solicitat reformularea art. 12 lit. A pct. d) în sensul ca medicul să consilieze echipa tehnică, voluntar sau la cerere, pentru îmbunătăţirea tipului de activitate fizică a sportivului şi stabilirea unui for decizional pentru soluţionarea litigiilor diagnostice.
Faţă de cele prezentate mai sus, comisia  propune Plenului Camerei Deputaţilor spre dezbatere şi aprobare legea care face obiectul raportului de reexaminare.
2. Legea  face parte din categoria legilor ordinare, potrivit prevederilor articolului 73  din Constituţia României, republicată.
3. La lucrările comisiei din ziua de 23.10.2007 au fost prezenţi 15 deputaţi, fiind absent un deputat .

Raportul comisiei a fost adoptat în unanimitate.

4. Legea, potrivit art.75 din Constituţia României, republicată, şi art.92 alin.(9) din Regulamentul Camerei Deputaţilor, republicat, este de competenţa decizională a Camerei Deputaţilor.
În urma dezbaterilor, Comisia pentru sănătate şi familie propune Plenului  Camerei Deputaţilor adoptarea Legii privind organizarea şi funcţionarea cabinetelor de medicină sportivă, în forma înaintată de Senat, cu următorul amendament:

”După articolul 21 se introduce un nou articol, articolul 22, cu următorul cuprins:

 Art 22. – (1) Comisia Naţională de Soluţionare a Cazurilor Deosebite şi a Litigiilor Profesionale în Medicina Sportivă  se înfiinţează şi funcţionează în cadrul Institutului Naţional de Medicină Sportivă, care asigură condiţiile tehnice de desfăşurare a activităţii.
(2) Comisia Naţională de Soluţionare a Cazurilor Deosebite şi a Litigiilor Profesionale în Medicina Sportivă este formată din:

a) 3 medici desemnaţi de  Institutul Naţional de Medicină Sportivă;

b) un medic desemnat de şeful disciplinei de medicină sportivă a Universităţii de Medicină şi Farmacie “Carol Davila”;

c) medicul specialist de medicină al sportivului analizat.   ”
Autori ai amendamentului: dl. sen. prof. dr. Dan Sabău (fără apartenenţă la un grup parlamentar), dl. dep. acad.prof. dr. Mircea Ifrim ( Grup Parlamentar al PRM), şi dl. Aurel Nechita (Grup Parlamentar al PSD).
Articolele 22 şi 23 din lege devin prin renumerotare articolele 23 şi 24 cu acelaşi cuprins.
PREŞEDINTE,

ACAD.PROF.DR.MIRCEA IFRIM

